Dávid a ngáyi daŋ ḿbībíŋ, a bɛ́də́ á ńnamín á yād, ńdɔ a ngátə́bə óyǎb nālí, ḿfág yǎ ǹló ǹkǒl. Mod afóla a tɔá bɔ̄ á zāŋ 14Dávid ǎ ngayédan ayɔŋ ai Avner ndómán Ner nâ: “Wǎyi yalan a, Ǎvner ?” Avner nyé nâ: “Wa zá wābám á mə̄lɔ́ mə́ ńkúkúmá ?” 15Dávid nyé ai Avner nâ: “O nə fɔ́ɔ́ fám, sə nálā a ? Zá ḿfə̄ ā fulan ai wa á Ísraɛ̂l mú ? Dzé áfə ǒ bɔ̄ təge tóán kálā ńtí woe, ǹkúkúmá ? M̀bɔ́g yǎ áyɔŋ a sɔ́ vālá naa a zu wé ńkūkúmá. 16Á sə́ kig m̀bəŋ é dzam ǒ bɔ̄ɔ̄ dīlí. Myǎyəan fɔ́ɔ́ ai awú é mína yǎ myā ndzí kig kálá ńtī wāān, ényɔ̄ Ńtondôbə a ngáwɔ́bɔ m̀bɔ́n. Tám bəbə akɔ̌ŋ ńkúkúmá ai kɔ́b məndím yǎ byá bə́ nyé á ńlō enɔ̌ŋ vālá nā.” 17Sául a yəmə́ fɔ̄ɔ̄ Dávid kíŋ, nyé nâ: “Yə kíŋ dzoe fɔ́ɔ́ nyī, ǎ mɔ́n wama Dávid ?” Dávid nyé nâ: “Owé, ǎ ńtī wama, ǎ ńkūkúmá wama.” 18Nyé nâ: “Amú dzé māńtí ā tsídan olɔ̌ wóé ? Mə̌ bɔ̄ dzé ? Bidzo byámā bí nə bifé ? 19Ǹtí wama ai ǹkúkúmá, á tám tə́ vógolo ńkɔ́bɔ̄ mān ólɔ̌ wōē. Ngə́ Ńtondôbə énye ǎ ladan bíā wa, á vɔ́bígi ai mətúnuŋa, ngə́ bod hḿ ébālá bə́tē bə́ bə̄gə́ éyɔg á mís mə́ Ńtondôbə, amú bâkili ma ámōs ví nâ tə manɔŋ ngab á élīg Ńtondôbə. Bɔ́ nâ: “Kódógó, kələ́ syé bəzəzə̌ bəzambá !” 20Məkǐ mámā mâyǐ kig kúbi ·á sí á mís mə́ Ńtondôbə amú yə̄ nâ ǹkúkúmá Ísraɛ̂l a kódō á sí naa a kə a dzə́ŋ mān nyinyie dzóm m̀bɔ́g anə́ ḿból bádzə́ŋ ókpǎl á miǹkǒl. 21Sául nyé nâ: “Mə̌ vus, dúgán, ǎ mɔ́n wama Dávid; mǎyǐ kig wa bǎd bɔ ábē, amú yə̄ nâ enyiŋ dzámā é yéné ńkənga á mís móe aná. Láyéne fɔ́ɔ́ naa mə̌ bɔ̄ ákūd, mə̌ dímí fɔ̄ɔ̄ ábuí éyə̄gan.” 22Dávid ǎ ngayédan, nyé nâ: «Akɔ̌ŋ ńkúkúmá á dī mə̄ bələ́; mɔ́ngɔ́ ḿbɔ̄g á dāŋá hālá á zū dɔ́ nɔŋ.